section_heading: Povijest
paragraph_text: Nakon smrti posljednjeg od braće 1936. godine, vlasnikom postaje Hinkov sin Miroslav Graner. Krajem Drugog svjetskog rata on je razvlašten, a nova komunistička vlast je tvornicu nacionalizirala, promijenivši joj 1946. ime u Međimurska trikotaža Čakovec. U tvornici je u prvim poslijeratnim godinama bilo zaposleno oko 500 radnika, a proizvodilo se donje rublje, gornja odjeća, čarape, pozamanterijski proizvodi (vrpce, vezice i sl.) te pletivo u metraži. Osim u Čakovcu, osnovani su pogoni i u nekim drugim međimurskim naseljima (Mursko Središće, Kotoriba, Turčišće), a broj djelatnika se stalno povećavao pa ih je tako 1962. godine bilo 1.940, a u 80-im godinama 20. stoljeća oko 3.400.